કાકી એને રિક્ષામાં બેસાડવા લાખ પ્રયત્નો કરે પણ ટોમી માને ? પરંતુ જેવા કાકી રિક્ષામાંથી હૉસ્પિટલની અંદર જવા આગળ જાય કે તરત જ એ એમની સાડીનો છેડો પકડે. કાકીથી ટોમીનું આ દુ:ખ સહન ન થતાં, એમણે હૉસ્પિટલના હેડનર્સને વિનંતિ કરી કે ફક્ત એક વાર જ આ ટોમીને એમના પતિ પાસે લઈ જવાની પરવાનગી આપે. ફક્ત બે જ મિનિટમાં પોતે પાછા આવીને એને દરવાજા બહાર મૂકી જશે.’ માંડ માંડ એમને હેડનર્સે એ પરમિશન આપી. બસ, ફક્ત એક જ વખત ટોમી શાંતિકાકા પાસે ગયો, પોતાની નજરે એણે કાકાને જોયા, કે એની આંખોમાંથી દડદડ આંસુ સરી પડ્યાં. કાકાએ એને ખાટલા પાસે બોલાવી પંપાળ્યો અને કહ્યું : ‘ટોમી બેટા, હવે મને તદ્દન સારું છે હોં ? તું ચિંતા ના કરીશ, જા, શાંતિથી જા, જા હોં ? અને પછી હંસાકાકીને કાકા પૂછે, ‘તમે એને દરરોજ બોલાવી દૂધ આપો છો કે નહિ ?’